Så er det nu. På lørdag bliver der udsolgt på Aalborg Portland Park. Det må der gøre. For der afgøres det om Nordjylland næste år stadig har et flag plantet i landets bedste fodboldrække. AaB havde chancen for at lukke diskussionen om nedrykning allerede i dag - men et nederlag til Lyngby udsætter lettelsens suk eller pinen og plagen en lille uges tid. Det havde ellers på papiret været en noget lettere opgave at ordne sagen i Lyngby. Ny bliver det i stedet på hjemmebanen i Aalborg, at det sidste slag skal slås. Og opgaven er tydelig: AaB er nødt til at vinde for at være sikker på endnu en sæson på første klasse. Man kan sagtens diskutere om spillere, trænere og ledere har fortjent den fulde opbakning efter en grusomt ringe sæson. Men - det har de. Der er ingen andre til at løfte flaget end AaB. Og i øvrigt er AaB mere end spillerne, trænerne og lederne. Det er et fyrtårn - og selv om pæren tårnet ikke just skinner i al sin stråleglans lige nu - så er der ingen over og ingen ved siden af AaB på den nordjyske sportsscene. Heller ikke selv om Aalborgs håndboldherrer gør det fremragende. Kig bare på opbakningen. Og netop den må det ikke skorte på, når den altafgørende kamp fløjtes op på lørdag. Der må ikke være et tomt sæde og faktisk burde, der oprettes teltlejre uden for stadion, så også nordjyder uden billet kan være med til at råbe, skrige og synge AaB op over nedrykningsstregen, når den sidste bold er spillet. Mød op, syng med, tag den stribede trøje på. Gå en tur i gågaden med dit rød-hvide flag. Gør alt hvad du kan for at fortælle AaB-spillerne, at alt er tilgivet, hvis bare, bare, bare de vil være så venlige at vinde en lille bitte smule over Silkeborg og dermed sikre Nordjylland en plads på det nationale fodboldkort.

Opsummering:
AaB tabte mandag mod Lyngby, og derfor bliver alt afgjort på lørdag mod Silkeborg på Aalborg Portland Park.